
Javni razpis Obnova planinskih objektov na obmejnih problemskih območjih

ODGOVORI NA VPRAŠANJA


17. Planinsko društvo je lastnik objekta, za katerega pripravljamo obnovo v ocenjeni vrednosti približno 300.000 EUR.  Po vašem pojasnilu lahko za posamezni objekt vlogo odda le en prijavitelj – lastnik ali najemnik. Zaradi omejenega razpoložljivega zneska pomoči de minimis pri društvu predvidevamo, da bo prijavitelj najemnik, ki ima najemno pogodbo sklenjeno do leta 2032. Najemnik bi naročil in plačal dela ter prejel nepovratna sredstva, trajno vgrajene izboljšave pa bi pripadale lastniku. Dogovor bi sklenili pred oddajo vloge; najemnik za javno financirana vlaganja ne bi imel pravice do povračila ali samodejnega podaljšanja najema.

a) Ali je opisani model dopusten po razpisu in pravilih državnih pomoči, tudi če so upravičeni stroški sofinancirani do 100 %? Ali bi brezplačna pripadnost izboljšav lastniku pomenila posredno pomoč PD, ki bi se upoštevala pri njegovem limitu de minimis? Kako se v tem primeru določi prejemnik in vrednost pomoči?

Odgovor:
Prijavitelj je lahko občina, društvo ali druga pravna ali fizična osebe, ki je lastnik ali najemnik planinskega objekta in se v planinskem objektu ukvarja z gospodarsko dejavnostjo. Prijavitelj na razpis je torej lahko samo tisti, ki se v planinskem objektu ukvarja z gospodarsko dejavnostjo. Predvidevamo, da je to v vašem primeru najemnik. Pomoč de minimis se bo pripisala izključno prijavitelju, ki bo prejemnik sredstev in nosilec upravičenih stroškov projekta. Učinki vlaganj na vrednost nepremičnine v lasti tretje osebe ne vplivajo na določitev prejemnika pomoči po tem javnem razpisu. Pomoči de minimis se po tem javnem razpisu pripiše izključno prijavitelju. Prijavitelj mora voditi in spremljati porabo sredstev za projekt računovodsko ločeno na posebnem stroškovnem mestu ali po ustrezni računovodski kodi za vse transakcije v zvezi s projektom, ne glede na računovodska pravila Republike Slovenije. Prijavitelj vsaj pet (5) let po zaključku projekta ne sme odtujiti infrastrukture, ki je predmet sofinanciranja.

b) Ali je dopustno, da se računi, pogodbe in plačila glasijo na najemnika kot prijavitelja, trajno vgrajene izboljšave pa se evidentirajo med osnovnimi sredstvi lastnika? Če da, kdaj in pod katerimi pogoji? Ali mora najemnik naložbo določeno obdobje voditi v svojih poslovnih knjigah in katera dokazila zahteva ministrstvo? 

Odgovor:
Vsa dokazila se morajo glasiti na prejemnika sredstev in prijavljeni projekt. Prejemnik sredstev mora naložbo še vsaj pet (5) let po zaključku projekta voditi v svojih poslovnih knjigah. Za projekt mora voditi ustrezno ločen knjigovodski sistem oziroma ustrezno knjigovodsko evidenco. 

c) Ali zadostuje aneks k najemni pogodbi oziroma posebna pogodba o vlaganjih, ki določa pripadnost izboljšav lastniku, izključuje povračilo javno financiranih vlaganj ter dodatne pravice najemnika? Ali mora biti tak dogovor priložen vlogi? Ali je zaradi povečanja vrednosti objekta treba posebej urediti tudi višino najemnine?

Odgovor:
Kako bodo stvari urejene med lastnikom in najemnikom, je stvar lastnika in najemnika. Kadar je prijavitelj najemnik, mora imeti ob prijavi najemno pogodbo z veljavnostjo še vsaj pet let po zaključku projekta in soglasje lastnika k projektu.

d) Ali mora najemna pogodba že ob oddaji vloge zagotavljati najmanj pet let najema po zaključku projekta? Od katerega dogodka teče petletni rok? Kako bi na obveznosti in morebitno vračilo sredstev vplivala predčasna prekinitev najema ali menjava najemnika, če naložba ostane v objektu? 

Odgovor:
Da, najemna pogodba mora že ob oddaji vloge zagotavljati najmanj pet let najema po zaključku projekta. Petletni rok teče od zaključka projekta (če je ta zaključen pred skrajnim rokom) oziroma od skrajnega roka za zaključek izvajanja projekta. Predčasna prekinitev najemne pogodbe bi predstavljala kršitev pogodbenih obveznosti in bi lahko povzročila vračilo dodeljenih sredstev, če zaradi prekinitve ne bi bili več zagotovljeni namen, cilji in trajnost projekta, za katerega so bila sredstva dodeljena. 

e) Ali vzorec pogodbe o sofinanciranju (Obrazec 8) ali druga navodila določajo dodatne omejitve glede evidentiranja vlaganj pri lastniku, prenosa koristi ali menjave najemnika? Prosimo za navedbo ustreznih določb oziroma povezavo do veljavnega besedila.

Odgovor:
Razpis:
Če zemljišče ali objekt ni v lasti prijavitelja, mora prijavitelj ob vlogi priložiti pogodbo o najemu, pogodbo o ustanovitvi stavbne pravice, koncesijsko pogodbo, sklenjeno med prijaviteljem in lastnikom zemljišča ali služnostno pravico za gradnjo, s trajanjem še najmanj pet let po zaključku projekta in pisno soglasje lastnika za izvedbo projekta. Iz navedenih pogodb ali soglasij mora biti razvidno, da ima prijavitelj pravico izvesti načrtovane posege s trajanjem še 5 let po zaključku projekta. Najemna pogodba mora vsebovati tudi določbe o medsebojnih obveznostih pogodbenih strank pri uporabi in vzdrževanju planinskega objekta.
Izbrani prijavitelj mora voditi in spremljati porabo sredstev za projekt računovodsko ločeno na posebnem stroškovnem mestu ali po ustrezni računovodski kodi za vse transakcije v zvezi s projektom, tako da je v vsakem trenutku zagotovljen pregled nad namensko porabo sredstev, ne glede na računovodska pravila Republike Slovenije.
Upravičeni so samo stroški v opredmetena sredstva, ki bodo ostala na/v upravičenem objektu vsaj 5 let.
Pogodba:
Prejemnik jamči in se zavezuje, da v času trajanja te pogodbe in v nadaljnjem roku petih (5) let po zaključku projekta ne bo spremenjeno lastništvo nad objektom, ki je predmet sofinanciranja in da ne bo izvedel ali dopustil bistvenih sprememb, ki bi vplivale na naravo, značaj, cilje ali pogoje izvajanja projekta, zaradi katerih bi se spremenili prvotni cilji projekta.
Prejemnik se zavezuje, da bo še pet (5) let po zaključku projekta ministrstvu dostavljal letna poročila o doseganju kazalnikov in izjave, da rezultati projekta ne bodo in niso bili odtujeni, prodani ali uporabljeni za namen, ki ni v povezavi s sofinanciranim projektom, in sicer v skladu z določili te pogodbe.
Ministrstvo lahko odstopi od pogodbe in zahteva vračilo sredstev skupaj z zakonskimi zamudnimi obrestmi od dneva izplačila do dneva nakazila v proračun Republike Slovenije, če se brez predhodnega soglasja ministrstva odtuji infrastruktura, ki je predmet sofinanciranja, prej kot v petih (5) letih po zaključku projekta.
Prejemnik se obvezuje da pet (5) let po zaključku projekta ne bo odtujena infrastruktura, ki je predmet sofinanciranja.
Prejemnik se obvezuje za projekt voditi ustrezno ločen knjigovodski sistem oziroma ustrezno knjigovodsko evidenco.
Izjava v Končnem poročilu o izvedbi projekta »Jamčimo in se zavezujemo, da se v času trajanja pogodbe o sofinanciranju ter v nadaljnjem roku petih (5) let po zaključku projekta ne bo spremenilo lastništvo nad objektom, ki je bil predmet sofinanciranja in da ne bomo izvedli ali dopustili bistvene spremembe, ki bi vplivale na naravo, značaj, cilje ali pogoje izvajanja projekta, zaradi katerih bi se spremenili prvotni cilji projekta.«
Obvezna priloga Končnega poročila o izvedbi projekta je izpis iz ločene knjigovodske evidence.

18. Pri merilih za točkovanje je tudi merilo 8: Pridobljeni certifikati PZS. Na spletni strani Planinska zveza Slovenije - Koče oz. povezavi Planinska zveza Slovenije - Okolju in družinam prijazne planinske koče so navedene planinske koče, ki imajo v tekočem letu veljaven certifikat in velja kot uraden podatek. Koče prejmejo certifikat z navedbo veljavnosti v fizični obliki in je praviloma okvirjen in obešen v planinski koči. Ali je za točkovanje tega merila dovolj, da je ta seznam javno objavljen na spletni strani PZS in ministrstvo preveri merilo na tej strani? Ali mora PZS vsakemu vlagatelju posebej izdati dokazilo oziroma ali kot dokazilo velja fotografija prejetega certifikata?

Odgovor:
Kot dokazilo velja fotokopija ali fotografija certifikata.

19. Ali je potrebno imeti Soglasje za priključitev sončne elektrarne že ob oddaji vloge, ali se lahko soglasje kasneje pridobi v fazi izvedbe projekta?

Odgovor:
Da, soglasje je potrebno imeti že ob oddaji vloge, ker je pogoj, da ima prijavitelj pridobljena vsa dovoljenja in soglasja za izvedbo projekta. 

20. Prosimo za pojasnilo merila M7 – oddaljenost planinskega objekta od najbližje ceste oziroma točke, do katere se je mogoče pripeljati z avtomobilom. Planinska koča obratuje vse leto. Do nje vodi nekategorizirana gozdna cesta, ki omogoča dostop s terenskim vozilom in jo uporabljajo predvsem oskrbniki ter vzdrževalci za oskrbo objekta in prevoz materiala. Ne gre za običajen avtomobilski dostop obiskovalcev. Pozimi je ta prometnica neprevozna tudi za oskrbnike, zato je koča za vse dostopna izključno peš. Menimo, da je pri uporabi merila smiselno razlikovati med cesto, ki zagotavlja dejansko avtomobilsko dostopnost planinskega objekta, in gozdno prometnico, ki omogoča predvsem sezonski oskrbovalni dostop s terenskim vozilom. Obstoj takšne prometnice namreč ne pomeni, da je celoletno odprta koča tudi dejansko avtomobilsko dostopna. Ali je zato pravilno, da se v opisanem primeru oddaljenost za M7 določi od najbližje ceste oziroma točke običajne avtomobilske dostopnosti, oskrbovalna gozdna prometnica pa se ne šteje kot cesta do objekta v smislu tega merila? Objavljeni odgovor glede zapornice razumemo kot pojasnilo omejitve uporabnikov cestnega dostopa, ne pa tudi kot pojasnilo statusa nekategorizirane gozdne prometnice z omejeno in sezonsko prevoznostjo. Če navedeno razlikovanje za M7 ni dopustno, prosimo za izrecno pojasnilo, ali se upošteva vsaka prometnica, po kateri je mogoče vsaj del leta do objekta pripeljati s terenskim vozilom.

Odgovor:
Gozdne ceste so gozdne prometnice, ki so namenjene predvsem gospodarjenju z gozdom ter so sestavni del gozda ali drugega zemljišča, čez katero potekajo, in so javnega značaja. Gozdne ceste praviloma lahko uporabljajo tudi drugi uporabniki, morajo pa biti označene, da so gozdne ceste in da jih drugi uporabniki uporabljajo na lastno odgovornost. Gozdne ceste so kategorizirane v tri kategorije G1, G2 in G3. Če cesta, ki vodi do planinskega objekta ni kategorizirana kot ena izmed gozdnih cest (G1, G2 ali G3), potem se šteje, da cesta do objekta ne vodi. Pojasnjujemo pa, da kljub temu, če je cesta pozimi zaradi snega neprevozna in dostop zaradi snega ni mogoč, to še vedno pomeni, da do objekta vodi cesta in je dostopen z avtomobilom.

21. Ali je lahko prijavitelj na razpis tudi Agrarna skupnost (organizirana po ZagrS), katere člani so lastniki planinskega objekta, oddanega v najem za opravljanje ustrezne dejavnosti?

Odgovor:
Prijavitelji so lahko občine in društva ter morebitni drugi subjekti (pravne ali fizične osebe, ki so registrirane za opravljanje dejavnosti), ki so lastniki ali najemniki planinskega objekta in se v planinskih objektih ukvarjajo z gospodarsko dejavnostjo. Če je Agrarna skupnost registrirana za opravljanje dejavnosti in se v planinskem objektu, ki bo predmet sofinanciranja v okviru vloge oddane na javni razpis, ukvarja z gospodarsko dejavnostjo, potem se lahko prijavi. 

22. Imam par vprašanj v zvezi z Uredbo de minimis: V letih 2025  smo bili uspešni na razpisu Ekosklada za energetsko in toplotno sanacijo naše koče 1. Po pogodbi nam je bilo odobreno 210.000,00 eur pomoči -refundacije stroškov. Obnova koče je bila dokončana v letošnjem letu 2026. Ali je to, z upoštevanjem de minimis uredbe, kakšna ovira, da se na vaš razpis prijavimo z našo drugo visokogorsko kočo (koča 2)?

Odgovor:
Z vašo drugo kočo se lahko prijavite na razpis, vendar pa opozarjamo, da boste glede na omejitve de minimis lahko kandidirali za največ 90.000,00 EUR.

Ker se za kočo 2 vsa oskrba vrši s helikopterskimi prenosi, ali lahko za nameravana dela pridobimo samostojno ponudbo? Za izvajalca helikopterskih prenosov ni konkurence v Sloveniji. Zadošča ena ponudba za ocenjeno  količino- težo prenosov in delavcev?

Odgovor:
Načeloma so stroški transporta neupravičeni. Izjema so stroški transporta, ki so sestavni del računa za stroške materialnih naložb (stroški gradnje in opreme). Kot razumemo, bi za vse helikopterske prevoze v okviru projekta imeli eno samostojno ponudbo izvajalca helikopterskega transporta. Samostojna ponudba in posledično samostojni strošek za helikopterski transport je dopusten in upravičen samo za planinske objekte v visokogorju, kjer je dostava mogoča samo s helikopterjem ob pogoju, da so v ponudbi vključeni vsi helikopterski prevozi, ki so predvideni v okviru projekta.
V vlogi se priloži ena ponudba za helikopterski transport. Utemeljitev, da v Sloveniji ni konkurence, sama po sebi še ne dokazuje, da je mogoče storitev zakonito oddati brez preverjanja morebitnih izvajalcev na širšem trgu. Zato je potrebno ob zahtevku, kadar na trgu dejansko ni drugih ustreznih izvajalcev, kot dokazilo o zagotavljanju gospodarnosti oziroma tržnih cen za stroške, podati ustrezno utemeljeno in dokumentirano pojasnilo ter izkazati, zakaj je ponujena cena gospodarna oziroma primerljiva s tržnimi pogoji, kolikor je to mogoče. 

23. Ali lahko prijavitelj, katerega vloga je na roku 30. 10. 2026 zavrnjena, na enem od naslednjih rokov odda novo vlogo?

Odgovor:
Prijavitelj lahko na javni razpis odda le eno vlogo za pridobitev nepovratnih sredstev. To pomeni, da:
· prijavitelj ne more na istem roku oddati več vlog za isti objekt ali za več različnih objektov,
· dva prijavitelja ne moreta na istem ali na različnih rokih oddati vloge za isti objekt,
· prijavitelj, ki pridobi sredstva, ne more oddati na enem od naslednjih rokov nove vloge za isti objekt za druge ukrepe ali nove vloge za drug objekt,
· prijavitelj, katerega vloga je zavrnjena, lahko na enem od naslednjih rokov odda novo vlogo za isti objekt ali novo vlogo za drug objekt.
Ta odgovor dopolnjuje oz. dodatno pojasnjuje že dane odgovore na vprašanja 2. c), 8. j) in 11..

24. Prosim za pojasnila glede naslednjih vprašanj:
a) Ali za izkaz zaprte finančne konstrukcije (točka 5.6, 11. posebni pogoj) zadostujeta Obrazec 6 in izjava v Obrazcu 1, ali je treba priložiti dodatna dokazila (npr. izpisek stanja na računu, kreditno pogodbo)? Če da, katera in do kdaj (ob oddaji vloge ali ob podpisu pogodbe)?

Odgovor:
Da, zadostujejo podatki iz vloge. Dodatnih dokazil ni potrebno prilagati.

b) Ali je finančna konstrukcija zaprta, če prijavitelj z lastnimi sredstvi pokrije le prvo fazo projekta, nato odda delni zahtevek za izplačilo in s prejetimi sredstvi financira naslednjo fazo (skupaj 2–3 delni zahtevki v rokih iz točke 7.5)? V tem primeru v finančni konstrukciji v celoti navedemo lastna sredstva?

Odgovor:
Iz vloge mora biti razvidno, da je finančna konstrukcija zaprta, kar pomeni, da mora prijavitelj zagotoviti lastna sredstva za celotno razliko med vrednostjo projekta in zaprošeno višino sofinanciranja.

c) Ali je nova ograja okoli planinskega objekta na objektu pripadajočem zemljišču upravičen strošek kot zunanja oprema?  

Odgovor:
Da.

25. Prosim za odgovor na sledeči vprašanji: 
a) Ali je nakup in postavitev defibratorja upravičen strošek na razpisu?
Odgovor:
Ne.

b) Kdo podpiše izjavo, da gradbeno dovoljenje za izvedbo projekta ni potrebno?

Odgovor:
Odgovorna oseba prijavitelja.

26. Prosim za odgovor na sledeči vprašanji: 
a) Ali je upravičen strošek gradnje zunanjih zidov in toplotne izolacije zunanjih zidov, če iz načrta gradbenih konstrukcij sledi, da je potrebno odstraniti obstoječe zidove in postaviti nove zidove? Na ta način se bo znižala tudi poraba toplote, saj so obstoječi zidovi brez toplotne izolacije.
Odgovor:
Da.

b) Energetska izkaznica prikazuje porabo energije za delovanje tehničnih stavbnih sistemov (ogrevanje, hlajenje, pripravo TSV, prezračevanje, sončna elektrarna) in z upoštevanje toplotnega ovoja stavbe. Ali se torej naprave v kuhinji (tehnologija kuhinje) ne upoštevajo pri izračunu prihranka primarne energije, saj le-ti niso razvidni iz energetske izkaznice? V sklopu investicije bi namreč kupili dodatno napravo (dodaten porabnik električne energije).

Odgovor:
Tehnični stavbni sistem (TSS) je tehnična oprema stavbe ali posameznega dela stavbe, ki omogoča ogrevanje in hlajenje prostorov, prezračevanje, pripravo sanitarne tople vode, vgrajeno razsvetljavo, avtomatizacijo in nadzor stavbe, proizvodnjo električne energije na kraju samem ali kombinacijo navedenega, vključno s tistimi sistemi, ki uporabljajo energijo iz obnovljivih virov. 
Kazalnik rezultata »odstotek zmanjšanja specifične rabe primarne energije stavbe« predstavlja odstotek zmanjšanja specifične rabe primarne energije stavbe. Primerja se potrebna primarna energija za delovanje TSS (kWh/a) pred izvedbo projekta in dve leti po zaključku projekta. Podatki se pridobijo iz energetske izkaznice objekta.

27. Pri merilu M1 je navedeno, da prijavitelj prejme točke za posamezen sklop ukrepov, če izvede vsaj en ukrep iz sklopa, ter da se točke seštevajo. Za energetsko učinkovitost je predvidenih 20 točk, za preostale štiri sklope pa po 10 točk. Prosimo za nedvoumno pojasnilo:

a) Ali se posamezen sklop ocenjuje izključno po načelu 0 ali celotno predvideno število točk? Ali torej en ustrezen ukrep prinese enako število točk kot več ukrepov iz istega sklopa, ne glede na njihovo vrednost, obseg in pričakovani učinek?

Odgovor:
Ocenjevalec dodeli točke po načelu 0 ali celotno predvideno število točk. Prijavitelj prejme točke za posamezen sklop ukrepov, če izvede vsaj en ukrep iz sklopa. 

b) Ali lahko ocenjevalec znotraj posameznega sklopa dodeli tudi vmesno število točk glede na število, zahtevnost ali učinke ukrepov? 

Odgovor:
Ocenjevalec dodeli točke po načelu 0 ali celotno predvideno število točk. Vmesnega števila točk ne more dodeliti.

c) Ali je za priznanje sklopa določen minimalni obseg oziroma učinek ukrepa?

Odgovor:
Ni določeno.
